A Tanács 96/90/EK irányelve

(1996. december 17.)

a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 92/118/EGK irányelv módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelv [4] előírja, hogy fel kell állítani azon létesítmények közösségi listáit, amelyekre vonatkozóan a harmadik ország illetékes hatósága biztosítékokat nyújt a Bizottság számára, hogy az érintett létesítmények megfelelnek a közösségi követelményeknek;

mivel az I. melléklet 3., 5. B., 12., 13., 14. és 15. fejezetében felsorolt, a patás emlősök nyersbőre és irhája, csontja, szarva, patája és az ezekből készült termékek, méhészeti termékek, vadtrófeák, a trágya, a gyapjú, szőr, sörte és tollak, továbbá a méz esetében elégséges, ha a létesítményt a harmadik ország illetékes hatósága nyilvántartásba vette;

mivel a hüllők és más, különleges követelmények hatálya alá nem tartozó fajok húsát és az ezekből előállított termékeket rendszeresen fogyasztják a Közösségben, meg kell határozni az ezen állati eredetű termékek előállítására, forgalomba hozatalára és behozatalára vonatkozó egészségügyi követelményeket;

mivel a nyers tej, a hőkezelt tej és a tejalapú termékek előállítására és forgalomba hozatalára vonatkozó egészségügyi előírások megállapításáról szóló, 1992. június 16-i 92/46/EGK tanácsi irányelv [5] csak a tehén-, juh-, kecske- és bivalytejre és az ebből előállított termékekre vonatkozik;

mivel a más fajok által termelt tej és tejalapú termékek kereskedelmét és behozatalát különleges egészségügyi feltételekhez kell kötni;

mivel e célból feltétlenül meg kell bízni a Bizottságot – az Állat-egészségügyi Állandó Bizottság eljárásával összhangban – azzal a feladattal, hogy hozza meg a szükséges végrehajtási intézkedéseket, hogy egységes egészségügyi követelmények álljanak rendelkezésre ezen állati termékek előállítására, forgalomba hozatalára és behozatalára;

mivel biztosítani kell, hogy ezen irányelvet a veszélyeztetett vadon élő állat- és növényfajok nemzetközi kereskedelméről szóló egyezmény Közösségen belüli végrehajtásáról szóló, 1982. december 3-i 3626/82/EGK tanácsi rendelet [6] sérelme nélkül kell alkalmazni,

ELFOGADTA EZT AZ IRÁNYELVET:

1. cikk

A 92/118/EGK irányelv a következőképpen módosul:

1. A 10. cikkben

i. a (2) bekezdés b) pontja helyébe a következő rendelkezés lép:

"b) hacsak a II. mellékletben más kikötés nincs,

- az I. melléklet 3. fejezetében, 5. fejezetének B. pontjában, 12. és 13. fejezetében, valamint 14. fejezetének I. pontjában (feldolgozatlan trágyatermékek) és 15. fejezetében említett termékeknek, valamint a méznek a harmadik ország illetékes hatósága által nyilvántartásba vett létesítményből kell származnia,

- az első francia bekezdésben említetteken kívüli termékeknek a 18. cikkben meghatározott eljárással összhangban felállítandó közösségi listán szereplő létesítményből kell származniuk;";

ii. a (3) bekezdés a) pontja a következő, harmadik albekezdéssel egészül ki:

"Amíg a II. melléklet 2. fejezetének negyedik és ötödik francia bekezdésében előírt részletes végrehajtási szabályokat meg nem állapítják, a tagállamok biztosítják, hogy az abban említett termékek behozatala során az említett francia bekezdésekben meghatározott minimális biztosítékok nyújtásának eleget tesznek.";

iii. a (3) bekezdés b) pontját el kell hagyni;

iv. a (6) bekezdésben "a (2) bekezdés a) pontjában és a (3) bekezdés b) pontjában" szövegrész helyébe "a (2) bekezdés a) és b) pontjának második francia bekezdésében" szövegrész lép.

2. A II. melléklet 2. fejezetében a bevezető mondat "1994. január 1. előtt" szavai helyébe az "1997. július 1. előtt" szavak lépnek.

3. A II. melléklet 2. fejezetében a szöveg a következő francia bekezdésekkel egészül ki:

"– a 92/46/EGK irányelv hatálya alá nem tartozó fajokból nyert, emberi fogyasztásra szánt tej és tejalapú termékek kereskedelme és behozatala; az állatfajtól függően különleges követelményeket lehet meghatározni, tekintettel

- a tejelőtehén-állomány állat-egészségügyi és egészségügyi helyzetére, különös tekintettel a gümőkórra és a brucellózisra,

- a higiéniára, tekintettel

- a fejésre,

- a tej begyűjtésére, szállítására, kezelésére és feldolgozására,

- a személyzetre,

- a farmakológiai, illetve hormonális hatóanyagok, antibiotikumok, rovarirtók vagy egyéb ártalmas anyagok tejben vagy tejtermékekben történő vizsgálatára,

- a nyers tejre mint nyersanyagra vonatkozó feltételekre,

- a késztermékre vonatkozó mikrobiológiai feltételekre,

– a különleges követelmények hatálya alá nem tartozó fajok emberi fogyasztásra szánt húsának, főleg a hüllők húsának és az abból készült termékeknek az előállítására, forgalomba hozatalára és behozatalára.

Az állatfajtól függően különleges követelményeket lehet felállítani

- a mikrobiológiai és parazitológiai feltételeket,

- a vágási higiéniát,

- a maradékanyagok vizsgálatát illetően."

2. cikk

(1) A tagállamok 1997. július 1-jéig hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az irányelv által szabályozott területen fogadnak el.

3. cikk

Ez az irányelv az Európai Közösségek Hivatalos Lapjában való kihirdetésének napján lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 1996. december 17-én.

a Tanács részéről

az elnök

I. Yates

[1] HL C 110., 1996.4.16., 9. o.

[2] HL C 347., 1996.11.18.

[3] 1996. november 27-i vélemény (a Hivatalos Lapban még nem tették közzé).

[4] HL L 62., 1993.3.15., 49. o. A legutóbb a 96/340/EK bizottsági határozattal (HL L 129., 1996.5.30., 25. o.) módosított irányelv.

[5] HL L 268., 1992.9.14., 1. o.

[6] HL L 384., 1982.12.31., 1. o. A legutóbb a 197/90/EGK rendelettel (HL L 29., 1990.1.31., 1. o.) módosított rendelet.

--------------------------------------------------